## La Generalitat reconeix l’esforç i la dedicació de 389 policies locals de la província d’Alacant

*** El conseller d’Emergències i Interior ha presidit a Benidorm l’acte d’entrega de condecoracions a agents de Policia Local de 41 municipis alacantins**

La Generalitat reconeix l’esforç i la dedicació al servici públic i la seguretat ciutadana de 389 agents de les policies locals de la província d’Alacant.

El conseller d’Emergències i Interior, Juan Carlos Valderrama, ha presidit a Benidorm l’acte d’entrega de condecoracions i reconeixements de la Generalitat a agents de Policia Local de 41 municipis alacantins per actuacions destacades en el seu treball realitzades durant 2022, 2023 i 2024.

El conseller ha destacat el “compromís amb la comunitat” del conjunt de policies locals i el seu treball essencial com a “primer enllaç entre la ciutadania i les seues institucions”.

En eixe sentit, el conseller ha remarcat la professionalitat i sensibilitat d’este col·lectiu que representa “esta proximitat que dona tranquil·litat, esta mirada que detecta un risc abans que es convertisca en un problema, esta intervenció immediata que moltes vegades marca la diferència entre una situació controlada i una tragèdia”.

En la cerimònia institucional, durant la qual també s’ha reconegut persones civils i membres de la Unitat Adscrita de la Policia Nacional i del Cos de Bombers d’Alacant, s’han entregat 17 creus amb distintiu roig; 55 creus amb distintiu blau; 140 creus amb distintiu blanc; 169 felicitacions públiques individuals; una felicitació pública a títol col·lectiu; tres condecoracions honorífiques i quatre diplomes de jubilació.

Juntament amb el conseller, han assistit a este homenatge institucional el president de la Diputació d’Alacant i alcalde de Benidorm, Antonio Pérez, i la secretària autonòmica d’Emergències i Interior, Irene Rodríguez.

Així mateix, han estat presents el director general d’Interior, Vicente Huet; el director general dels Servicis de Prevenció, Extinció d’Incendis i Salvament de la Comunitat Valenciana, Alberto Martín; la comissària cap de la Unitat de la Policia Nacional adscrita a la Comunitat Valenciana, Marisol Conde; així com altres autoritats civils, policials i militars.

Juan Carlos Valderrama ha subratllat que les commemoracions entregades este divendres “són el reflex de l’agraïment de tota una societat cap als qui vetlen cada dia pels altres” i que, darrere de cada una d’elles, “hi ha una història única que mereix ser contada amb orgull i gratitud”.

El conseller ha esmentat de manera especial als agents que van arriscar la seua vida contra el foc a San Fulgencio per a rescatar persones atrapades o a Aspe, en este cas amb l’ajuda d’un ciutadà, per a auxiliar els afectats i desallotjar diverses vivendes confrontants a l’incendi.

Valderrama s’ha referit també als agents de Dénia i la Vila Joiosa que van rescatar persones en perill imminent d’ofegament o als de Sant Vicent del Raspeig, que van aconseguir evitar que una altra es llevara la vida mitjançant una explosió en la seua vivenda, entre altres casos d’actuacions “en les quals un agent decidix anar més enllà del deure per a salvar una vida”.

**Suport institucional i modernització**

El conseller d’Emergències i Interior ha indicat que els càrrecs institucionals en matèria de seguretat han d’assumir la responsabilitat de “donar suport, reforçar i acompanyar” el treball de les policies locals.

Com a titular d’Emergències, ha assegurat que treballarà de manera incessant “per a implicar recursos, formació, normativa actualitzada i una planificació que responga als desafiaments reals de les nostres ciutats”.

En eixe sentit, ha recordat algunes de les actuacions del seu departament, com la subvenció de material per a les policies, el desenrotllament d’un pla estratègic d’investigació en Seguretat i Emergències, l’elaboració d’un pla anual de formació contínua i la redacció de nova legislació sobre els reglaments de l’Ivaspe i d’armes, entre altres mesures.

“La seguretat no pot dependre només de l’esforç individual dels seus agents i necessita un compromís institucional ferm i adequat”, ha remarcat el conseller.

Fecha: 14/11/2025